
E L Ő T E R J E S Z T É S

Sülysáp Város Önkormányzata Képviselő-testületének

2014. április 16-án tartandó munkaterv szerinti ülésére

6. napirendhez

Tárgy:
Védőnői körzetek 2013. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.

A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.

Jelen előterjesztés keretén belül kérem a védőnői körzetek beszámolóinak szíves megtárgyalását és elfogadását.

…/2014. (IV. 16.) ÖKT határozati javaslat

Sülysáp Város Önkormányzatának Képviselő-testülete
1./ Szanyi Jánosné védőnő beszámolóját az I. és II. sz. védőnői körzet 2013. évi munkájáról elfogadja,

2./ Zemenné Jurás Katalin védőnő beszámolóját a III. sz. védőnői körzet 2013. évi munkájáról elfogadja.

Határidő: azonnal
Felelős: polgármester
Sülysáp, 2014. április 10.

Horinka László s.k.


polgármester
Láttam! Sülysáp, 2014. április 10. 
Tóth Krisztina s.k. jegyző

1. MELLÉKLET – I-II. körzet
SÜLYSÁP NAGYKÖZSÉG ÖNKORMÁNYZATA

KÉPVISELŐTESTÜLETE RÉSZÉRE

BESZÁMOLÓ SÜLYSÁP I-II.sz. KÖRZET VÉDŐNŐI MUNKÁJÁRÓL

1. Demográfiai mutatók (2013. évi adatok) 

Védőnő I. sz. körzet:
Védőnő II. sz. körzet

Élveszülések száma: 26
Élveszülés száma: 24
Csecsemőhalott: 0
Csecsemőhalott: 0

Halvaszülés: 1
Halvaszülés: 0

Gyerekhalálozás: 0
Gyerekhalálozás: 0

Koraszülés: 2
Koraszülés: 1
2. Gondozottak száma
Védőnő I.sz. körzet:
Védőnő II. sz. körzet:
Várandósok sz.: 17 (vesz.: 4)
Várandósok sz.:13 (vesz.: 4)

0-6 éves kisgyermek: 177 (vesz: 2)
0-6 éves kisgyermek: 172 (vesz: 10)

3. Várandós gondozás

Védőnői munkám kiemelt feladata a várandósok gondozása.

Heti egy alkalommal 2 óra védőnői tanácsadást tartok mindkét körzetben, amit igénybe is vesznek a várandósok, itt adódik alkalom a négyszemközti beszélgetésre.

A családok gondozása során kiderül, hogy a várandósok még mindig nehéz anyagi körülmények között élnek, sokszor nehézséget jelent számukra a vizsgálatok elvégeztetése. Egyre nagyobb gondot okoz a szakrendelőbe való eljutás is, emellett a Bajcsy-Zsilinszky Kórház túlterheltsége miatt a várandósok nem szívesen mennek oda. A várandósok egy része inkább választja a számára leginkább megfelelő ellátást biztosító kórházak egyikét, ahol minden vizsgálatot helyben el tud végeztetni. A nehezebb körülmények között élő terheseink számára mi kérünk időpontot a szakvizsgálatok elvégzésére.

Várandós tanácsadáson és családlátogatás során segítem a várandós anyáimat eligazodni az előállt helyzettel, míg szakmai tanácsokkal segítem az egészséges terhesség kiviselésében. Célom még mindig a koraszülések számának csökkentése.
4. Nővédelem
Eme területen fontos feladatom a magas terhesség-megszakítások csökkentése, a helyes fogamzásgátló módszerek alkalmazása. Családlátogatás során beszélgetünk

a szűrések jelentőségéről.
5. Csecsemő-és kisdedgondozás

Csecsemőt és kisdedet nevelő családok többsége rendezett körülmények között él, szeretettel gondoskodnak gyermekeikről. A helyettes körzetre jellemző az elszegényedés, egyre több család küzd az anyagi nehézségekkel. Növekszik azoknak a családoknak a száma, akik rendszeresen igénybe veszik a segélyeket és adományokat.

Segítem az anyákat, hogy minél hosszabb ideig táplálják anyatejjel gyermeküket és a későbbiekben a reklámok ellenére egészséges ételeket biztosítson számukra. Mindkét gyerekorvossal tartok tanácsadást az oda vissza való jelzés problémamentesen működik. Védőnői tanácsadáson folyamatosan végzem a státusz vizsgálatokat.

Kötelező védőoltásokat megkapják, egyik körzetben sincs olyan család, aki a védőoltások beadását megtagadná, sőt nagyon sok szülő az ajánlott védőoltásokat is igénybe veszi.

Munkám nagy részét a védőnői tanácsadóban végzem a védőnői és orvossal tartott tanácsadásokon, ahol figyelemmel kísérjük a gyermekek fejlődését. Így sajnos egyre kevesebb időm jut a családlátogatásokra. A helyettesített körzetben felmerülő problémák megoldására egyre több időt fordítok. Sok család veszi igénybe a bölcsődei ellátást, mivel az anya keresetére is szükség van, a GYES összege már nem elegendő a mindennapi megélhetéshez.
6. Óvodások gondozása
A két körzetben 3 óvoda működik. Kapcsolatom az óvónőkkel jó és az információ cseréje folyamatos.

Szűrővizsgálatokat (3, 4, 5, 6 éves) státusz vizsgálatok a védőnői ill. a gyermekorvossal tartott tanácsadásokon történik. A státuszvizsgálatok során egyre több beszédhibát tapasztalok. Szükség lenne folyamatos logopédiai fejlesztésre, nemcsak az iskolaköteles gyermekek részére, hanem a fiatalabb óvodáskorú gyerekek számára is. Az óvodában továbbra is a tisztasági vizsgálatok történnek.
7. Iskolaegészségügy
Sülysáp I körzet: Móra Ferenc Általános Iskola

Címe: 2241. Sülysáp, Malom u 14-18.

Tanulók létszáma a 2012/2013-as tanévben 325 fő 2013/2014. tanévben 312 fő.

Sülysáp II körzet: Móra Ferenc Általános Iskola Tagiskola

Címe: 2241 Sülysáp, Vörösmarty u. 1.

Tanulók létszáma a 2012/2013-as tanévben 149 fő, 2013/2014. tanévben 161 fő.

Munkakapcsolatom az iskolával jó, folyamatos a kapcsolattartás.

A szűrővizsgálatok és a kötelező védőoltások (6. o, 8. o.) a Fő utcai védőben történik.

A szűrővizsgálatokkal kapcsolatos észrevételek:

Változatlanul sok a tartási rendellenességgel, obesitassal, szemészeti elváltozással kiszűrtek száma. 

Kampányoltási elmaradásunk nem volt. A fejtetvesség intézményeinkben változatlanul jelen van, egy - egy családban előfordul, őket körzeti védőnőjével együtt rendszeresen ellenőrizzük otthonukban.

Ez év decemberében az egészségnap keretében az elsősegélynyújtás témakörében tartottam interaktív foglalkozást. Segítségemre volt Nyúzó Tímea védőnő hallgató és Zemenné Jurás Katalin védőnő.

8. Egyebek

Kapcsolatot tartok fenn a Polgármesteri Hivatallal, gyámügyi és szociális főelőadóival, családsegítő szolgálattal.

Tárgyi feltételekben változások nem történtek. Viszont számítógépem korszerűsítésre szorul. A munkám során elengedhetetlen kellék a számítógép, amelyen rengeteg adatot tárolok. 

Munkaértekezleten az ÁNTSZ Monori, Nagykátai Kistérségi Intézet keretében évi két alkalommal veszek részt. Járási vezető védőnőm Tuifelné Véber Katalin, mellette 2013. októberétől a Nagykátai Kistérségi ÁNTSZ-től Bőti Edina látja el a védőnői szakfelügyeletet. Ez évben is segítettem az éves védőnői munkaértekezlet szervezésében. Ezúton is köszönöm a Polgármester Úr és a Wass Albert Művelődési Központ Igazgatójának és dolgozóinak, hogy lehetővé tették az értekezlet sikeres megtartását. 

Baba-Mama klubot vezetek a védőbe heti egy alkalommal szerdai napon.
Köszönettel tartozok mindazoknak, Polgármester Úrnak, tisztelt képviselőtestületnek, akik segítő támogatásukkal hozzájárulnak ahhoz, hogy hivatásomat fennakadás nélkül gyakoroljam.

Kérem a tisztelt Polgármester Urat és a Képviselőtestületet mindkét körzetre vonatkozó beszámolóm elfogadását.
Sülysáp, 2014.03.25.


Szanyi Jánosné


védőnő
2. MELLÉKLET – III. körzet
Sülysáp Nagyközségi Önkormányzatának

Képviselőtestülete

Beszámoló Sülysáp III. sz. védőnői körzetben 2013. évben végzett munkáról

Tisztelt Képviselő-testület!

Decemberi adatok alapján a gondozott családjaim száma: 132 ebből 19 fő szociálisan veszélyeztetett. Élveszülések száma: 22 fő, halvaszülés: 0, koraszülés: 4 fő, Várandósok száma: 14 fő, 0-6 éves gyerekek száma: 152 fő volt.

Várandós gondozás:

Heti 2 órában várandós tanácsadást tartok. Hivatásomban ezt tartom a legfontosabb feladatnak. A kismama számára egy új fejezet kezdődik az életében, amit kezdettől fogva figyelemmel kísérhetek. A tanácsadások jó alkalmak arra, hogy jobban megismerjem helyzetét, gondolkodását és így kapcsolatunk szorosabbá, bizalmasabbá válhat. A családlátogatások során a segítségnyújtás sokkal személyre szabottá és egyedivé válik, mely megkönnyíti a gondozás hatékonyságát.

Az anyagi gondokkal küzdő várandósoknak nehéz, akár egy vizsgálatra is eljutni a közeli településekre, ill. Budapestre, ezért fontos kihangsúlyoznom, a vizsgálatok fontosságát a munkám során. Felvilágosítom őket a vizsgálatok fontosságáról (labor- Uh- NST – vizsgálatok). Az együttműködés elengedhetetlen e szempontból is.

A Bajcsy- Zsilinszky kórház 2012 júliusa óta fogadja a térség várandósait. A gondozottaim sokat panaszkodnak, hogy nehezen kapnak időpontot és sokat kell várniuk a vizsgálatokra. A várandósok járóbeteg ellátását továbbra is a gyömrői rendelőintézet látja el.

A tanyákon (Sándorszállás, Jakabszállás) élő kismamák ellátása ebből a szempontból bonyolult. Mivel ügyeiket szívesebben intézik a hozzájuk közelebb eső településeken, (Dány, Isaszeg, Gödöllő) területileg viszont hozzám tartoznak, (ezáltal Gyömrő, Bajcsy kórház) ezt a kettősséget nehezen élik meg a kint élő kismamák. A nehézségek ellenére együttműködők és jó a kapcsolatom velük. A külterületeken élő kismamák számára az ÁNTSZ ingyenes vízminta vizsgálatot biztosít, melynek szervezésében segítek. 

Csecsemő- és kisdedgondozás:

Önálló védőnői tanácsadásom heti 2 óra, valamint orvossal együtt történő csecsemő tanácsadás 2-3 órát vesz igénybe Dr Balog Erzsébet gyermekorvossal. A csecsemőket és kisdedek státuszvizsgálatait közösen a doktornő tanácsadásán végzem, szükség esetén szakorvosi vizsgálatra irányítjuk őket. A gyermekek fekvőbeteg ellátását a Jászberény kórház Csecsemőosztálya látja el. Sok panasz érkezik az ellátás színvonalára. A családok számára nehezen megközelíthető a kórház főleg a saját autóval nem rendelkezőknél. A családok igénye lenne, ha lehetősége, ill. módja adódik az Önkormányzatnak, kezdeményezze, hogy a településünkhöz közelebbi kórház lássa el a gyerekek fekvőbeteg ellátását.

 A vizsgálatok során és a családlátogatásokon, a csecsemő és kisded testi- lelki szellemi fejlődését követem nyomon. A látogatásokon lehetőségem van felhívnia figyelmet a tudatos gyermekvállalásra, gyermeknevelésre valamint a preventív szűrővizsgálatok fontosságára.

Tovább emelkedett az elszegényedő családok száma. A családok nagy részének még mindig hitel törlesztése van, vagy albérletben laknak, amely tovább nehezíti a helyzetüket. A magas fokú munkanélküliség tovább ront az életszínvonalukon. A mindennapi megélhetés problémája hozzájárul a családok rossz általános hangulatához, közérzetéhez. Próbálnak kilábalni ebből a nehéz helyzetből, minden külső segítséget szívesen vesznek: élelmiszer adományokat, használt ruhát, bútort, háztartási gépeket, játékokat. Segítek ezek felkutatásában, kiosztásában.

Óvodai-iskolai munka:

Csicsergő Napközi Otthonos Óvoda 2. sz. Tagóvoda létszáma: 2012/2013. tanévben 71 fő 2013/2014. tanévben 73 fő

Az óvodában nincs csoportos szűrővizsgálat. Viszont a szülők évente (3,4,5,6évesen) hozzák a gyermeküket státuszvizsgálatra, amely kapcsán felmérjük a gyermek testi –lelki- szellemi fejlettségét.(súly, magasság, vérnyomás, látás, hallás, képességek, készségek, mozgás, beszéd).

Az eltérések kiszűrését követően a megfelelő szakemberhez irányítom őket, ill. nevelési tanácsokkal látom el a családot.

Szent István Általános Iskola+ SNI (18) létszáma: 231 fő (2012/2013. tanév) 213 fő (2013/2014. tanévben).

Az iskolában jelentendő szűrések a 2. 4. 6. és 8. osztályosoknál történik. Az iskolaorvos (Dr Balog Erzsébet) a tanácsadóban vizsgálja a gyerekeket. A testi lelki- szellemi fejlettség megállapítását követően a kiszűrt elváltozásokkal a házi gyermekorvoshoz irányítjuk a szülőket gyermekükkel. Ezt követően kerül sor egy esetleges szakorvosi vizsgálatra, persze elváltozás függvényében. Minden ilyen esetben a vizsgálatokról írásos visszaigazolást (lelet) kérünk.

Az iskolai kampányoltások a 6-7.osztályosoknál Szeptemberen, októberen valamint márciusban került sor, oltási elmaradás nem történt.

Az iskolában minden évben tartok előadásokat. A 6-7-8. osztályosoknak szexuális felvilágosítás témakörében tartottam előadást. Részt vettem a Móra F. Ált. Iskola által szervezett egészségnapon, ahol elsősegélynyújtás témakörében interaktív foglalkozást tartottunk a kolléganőkkel. 

Az intézményekben folyamatos tisztasági és tetvességi vizsgálat történik. Csak egy-két család jelent problémát melyen a védőnő kolléganővel közösen oldunk meg.

Nővédelem:

A munkám során a családlátogatások alkalmával a tudatos családtervezést és a fogamzásgátlás lehetőségeit valamint a szűrések fontosságát hangsúlyozom. Sajnos a terhesség megszakítások száma továbbra sem csökkent, ezért a prevencióján továbbra is van mit dolgoznunk 

Társszervezetek:

A Családsegítő és Gyermekjóléti szolgálattal jó a kapcsolatom. Bármilyen kérésem, kérdésem merült fel, szívesen segítettek nekem. Bemutatták a problémás családokat, szívesen látogatták meg velem ezeket a családokat. Ezúton is köszönöm a segítségüket és támogatásukat. 

Egyebek:
Részt vettem az éves védőnői munkaértekezlet szervezésében. Továbbképzésen 2 alkalommal jártam ahol az autizmus felismerésével kapcsolatban kaptam segítséget, valamint a várandós gondozás témakörében.

Védőnői látogatást nem igénylő család egy volt a körzetemben, de védőnői tanácsadásra bejárnak. A védőnői látogatás elutasításának oka: a védőnői gondozás segítő szándékát másként értelmezte, valamint a látogatást váratlan időpontnak vélte. 

A családok egyre inkább elvárják a látogatás előtti időpont-egyeztetést (nem csak a bejelentkezést). Az interneten elérhető információk gyakran befolyásolják a családokat.

A tanácsadóm felszereltsége nem változott. A számítógép lassúsága megnehezíti mindennapi munkámat, a telefon térerő hiányában pedig sokszor válok elérhetetlenné önhibámon kívül a gondozottak számára. Kérem, amennyiben lehetőségük van rá, jövőre segítsenek a problémáknak kiküszöbölésében.

A jövőben is igyekszem a legjobb tudásom szerint végezni a munkámat.

Köszönöm a tisztelt képviselőtestület támogatását.
Kelt: Sülysáp, 2014. 03. 25.

Zemenné Jurás Katalin

